প্রাক্তন প্রেমিক তাঁকে ‘পিশাচ’ বলায় বিন্দুমাত্র বিচলিত নন বলিউডের নায়িকা কঙ্গনা রানাউত। বরং জবাব দিয়েছেন, ‘‘ডাইনিদের ভয় পাওয়ার আছেটা কি? হ্যারি পটারের উইজার্ড্রি কি খারাপ?’’ বলেছেন, ‘‘আমার মেয়ে হলে বলব, শেক্সপিয়ারকে নিয়ে কাজ করো। উনি ডাইনিদের বেশ পছন্দই করতেন।’’
জাতীয় সেরা অভিনেত্রী হিসাবে তৃতীয়বারের পুরস্কারটা আজই নিয়েছেন কঙ্গনা। হৃতিক রোশনের সঙ্গে গোলমালের আবহে তাঁকে ঘিরে যে কুৎসা চলছে, তারও মোক্ষম জবাব দিয়েছেন অভিনেত্রী। একটি চ্যানেলকে দেওয়া সাক্ষাৎকারে তিনি বলেছেন, ‘‘এই সব বিতর্কে আমার সাফল্যই আমার সবচেয়ে মধুর প্রতিশোধ।’’
কঙ্গনা মনে করেন এই কুৎসার প্রধান কারণ তাঁর ‘উত্তুঙ্গ সাফল্য’। তাঁর মন্তব্য, ‘‘অতি সফল মহিলাদের শুনতেই হয় যে, তাঁরা সাইকোপ্যাথ! মেয়েদের সম্পর্কে কটূক্তি, তাঁদের ডাইনি, চূড়েল বলে অপমান করা আমাদের সমাজে স্বাভাবিক ঘটনা। কোনও মহিলা অত্যন্ত সফল হলে তাঁকে বলা হয় ডাইনি আর তিনি যৌনভাবে সক্রিয় হলে বলা হয় বেশ্যা!’’ 
কঙ্গনার কথায়, ‘‘আমাকে ডাইনি বা বেশ্যা বললে আমার কিস্যু এসে যায় না। কিন্তু ভেবে দেখুন, ডাইনিদের জন্যে সমাজের কতটা ক্ষতি হয়েছে আর ডাইনি সন্দেহে সমাজ কত মেয়ের কত ক্ষতি করেছে! ইতিহাসে প্রথমটার হিসাব নেই। দ্বিতীয়টার উদাহরণ গুনে শেষ করতে পারবেন না।’’ 
তাঁর সম্পর্কে কটাক্ষ হলে গায়ে মাখেন না বলে বারবার দাবি করেছেন কঙ্গনা। যদিও হৃতিককে পাঠানো তাঁর ইমেলের জের যে চেহারা নিয়েছে, তা তাঁর কাছেও প্রত্যাশিত ছিল না। নায়িকার কথায়, ‘‘এত কুৎসা! আমাকে অপমান করার কোনও সুযোগই কেউ ছাড়ছে না দেখছি! আর বলিউডে আমার পাশে যে কেউ দাঁড়াবে না, তা আমি আগেই জানতাম।’’
আজ অন্তত দু’টি চ্যানেলে সম্প্রচারিত হয়েছে কঙ্গনার সাক্ষাৎকার। প্রাক্তন প্রেমিক অধ্যয়ন সুমনের ‘তিরন্দাজি’র বিশদ জবাব দিলেও হৃতিক প্রসঙ্গ সতর্কভাবেই এড়িয়েছেন কঙ্গনা। একটি চ্যানেলে এ বিষয়ে প্রশ্নের জবাবে সরাসরি বলেছেন, ‘‘বিচারাধীন বিষয়ে মতামত দেওয়ার অধিকার আমার নেই।’’ 
শেখর সুমনের পুত্র অধ্যয়ন তাঁদের পারিবারিক পণ্ডিতজি’কে উদ্ধৃত করে দাবি করেছিলেন, কঙ্গনা নাকি রান্নায় নিজের ‘বদরক্ত’ মিশিয়ে তাঁকে খাওয়াতেন! কঙ্গনা তাঁদের ছেলেকে ‘বশীকরণ’ করে থাকতে পারে গতকাল কটাক্ষ করেছিলেন শেখর এবং তাঁর স্ত্রী অলকাও। 
অধ্যয়ন বা তাঁর বাবা-মায়ের নাম না করেই আজ এ প্রসঙ্গে নায়িকার মন্তব্য, ‘‘আমার রজঃস্রাব নিয়ে সংবাদপত্র বা টেলিভিশন চ্যানেলে কেউ মুখরোচক আলোচনা করতে চাইলে করুন, আপত্তি নেই। কিন্তু রজঃস্রাবকে কটাক্ষ করবেন না। এটা একটা ক্ষমতা।’’ সুমন-দম্পতিকে নিশানা করেই কঙ্গনা বলেন, ‘‘বিত্তবান, প্রভাবশালীদের বড় অংশই চিন্তাভাবনা বা রুচির দিক দিয়ে ফাঁপা। এঁরা একজন মহিলা সম্পর্কে যতটা অপমানজনক উক্তি করতে পারেন, সাধারণ মানুষ তা পারেন না। আমাকে শেষ করে দেওয়ার চক্রান্ত চলছে। যারা তা করছে, তারা কতটা সফল হবে, তা অবশ্য বলতে পারি না।’’
একই সঙ্গে আজ খানদেরও একহাত নিলেন বলিউডের ‘কুইন’। কঙ্গনার টুইট, ‘আমি যখন খানদের সঙ্গে কাজ করতে চেয়েছিলাম, তখন তাঁরা আমার সঙ্গে কাজ করেননি। এখন আমি তাহলে কেন ওঁদের সঙ্গে কাজ করব’?
এত বিতর্কের মধ্যেও নিজেকে প্রচলিত ছকে ফেলতে কঙ্গনা রাজি নন। বলেছেন, ‘‘বহুবার ভেবেছি, আমার দিক থেকে গোলমাল হচ্ছে কি? হয়তো ১০ বছর পরে মনে হবে, আমার এভাবে বলা উচিত হয়নি। তবে আপাতত সেসব ভাবছি না। আমি নিজেকে খুশি করতে চাই, লোকের মন জোগাতে চাই না।’’